کوئٹہ : گورنر بلوچستان و چانسلر جامعہ بلوچستان ملک عبدالولی کاکڑ جامعہ بلوچستان نا دورہ ءِ کرے‘ جامعہ نا وائس چانسلر پروفیسر ڈاکٹر شفیق الرحمان تون اوڑدہی کرے‘ پرووائس چانسلر بلوچستان یونیورسٹی ڈاکٹر سید عین الدین آغا گورنر بلوچستان ءِ بخیر کرے‘ دا وخت آ جامعہ نا ٹریژرارجیند خان جمالدینی، رجسٹرارمحمد طارق جوگیزئی و جامعہ نا ایلواستادو افسر آک ہم ساڑی ئسر۔ گورنرو چانسلر جامعہ بلوچستان ءِ جامعہ بلوچستان نا تعلیمی، پٹ وپولی سرجز‘ آخبت نا ڈٹ‘ مالی باندات و ساڑی مون تروک ویل آتا بابت بریفنگ تننگا و اودے پاننگا کہ جامعہ بلوچستان صوبہ نا مادر علمی و ملکی کہول انا متکن انگا درسگاہ تے ٹی حساب مریک‘ ہرا پنچ دہائی آن علم و پٹ وپول ءِ مونی دننگ کن کوشست کننگ اٹی ءِ وصوبہ نا مر انگا علاقہ غاتا ہزار آ مار ومسڑ طالب علم آتے بڑزکو تعلیم نا وارخواہی فراوان کننگ اٹی ءِ و صوبہ نا چندی علاقہ غاتا سب کیمپس تا کمک اٹ بڑزکو تعلیم ءِ مون آ دننگ اٹی ءِ۔ اودے پاننگا کہ گدرینگوک آ کیہی سال آن جامعہ بلوچستان تون اوار صوبہ و ملکی کہول انا بڑزکو تعلیمی ادارہ غاتے مالی ویل آک مون تروک ءُ وجامعہ بلوچستان نا پیداواری وسیلہ غاک داخس افس کہ او تینا مالی باندات آتے ایسر کننگ کے و جامعہ بلوچستان بھاز کم فیس آتے ٹی بڑزکو تعلیم و مار ومسڑ طالب علم آتے رہینگ و ہن وبر نا آسراتی رسیفنگ اٹی ءِ و جامعہ بلوچستان متکن ءُ درسگاہ اس مننگ نا سوب آن پنشر ملازم آتے بھلو پیسہ اس تننگ اٹی ءِ و جامعہ تینا خڑچ آتے ٹی بھلو ہَد اسسکان کمتی و تینا کچ اٹنگا وسیلہ غاتے ٹی مارومسڑ طالب علم آتے تعلیم فراوان کننگ اٹی ءِ و مالی سختی تیان پد ہم جامعہ نا امتحان و داخلہ غاتے وخت آ اڈ تننگ تون اوار خواننگ نا عمل ءِ برجا تخانے۔ دا وخت آ گورنر بلوچستان ملک عبدالولی کاکڑ جامعہ نا تعلیمی کوشست و صوبہ ٹی بڑزکو تعلیم نا فراوانی ناسوب گوندسا پارے کہ بڑزکو تعلیمی ادارہ غاتا مالی وایلو باندات آتے گچین کننگ کن کل سیلہ غاتے کاریم اٹ اتنگک و کل باندات وسوب آتا جاچ ءِ ہلنگک و ہر وڑ انا گام گیج کننگک تاکہ بڑزکو تعلیمی ادارہ غاتا آخبتی ایسر اس کشنگ مرے۔ جامعہ نا وائس چانسلرگورنرو چانسلر جامعہ بلوچستان نا منت ءِ ہرفے و اودے جامعہ ناکنڈآن یاتگیری شیلڈ اس تس۔ اوکان گڈ گورنر بلوچستان ملک عبدالولی کاکڑ جامعہ نا ملازم آتا جوائنٹ ایکشن کمیٹی نا اڈ تروک دود اٹ بشخ ہلک‘ ہراٹی جوائنٹ ایکشن کمیٹی نا ڈاکٹر کلیم اللہ بڑیچ، نذیراحمد لہڑی‘ شاہ علی بگٹی وایلو ملازم آتابھلو کچ اس ساڑی ئس‘ ہراڑے جامعہ بلوچستان نا ساڑی مالی باندات آتا آخبتی ایسر نا بارو اٹ ہیت وگپ کننگا۔
(آن لائن)
